รัฐบาลไทย-ข่าวทำเนียบรัฐบาล-งานวันครู ครั้งที่ 63 พ.ศ.2562
วันพฤหัสบดีที่ 17 มกราคม 2562
งานวันครู ครั้งที่ 63 พ.ศ.2562
กระทรวงศึกษาธิการ (ศธ.) โดยสํานักงานเลขาธิการคุรุสภา ร่วมกับทุกส่วนราชการ หน่วยงานภาครัฐ และภาคเอกชน จัดงานวันครู ครั้งที่ 63 พ.ศ.2562 "คุณธรรมนําครูไทย สร้างเด็กไทยหัวใจซื่อตรง"
กระทรวงศึกษาธิการ(ศธ.) โดยสํานักงานเลขาธิการคุรุสภา ร่วมกับทุกส่วนราชการ หน่วยงานภาครัฐ และภาคเอกชน จัดงานวันครู ครั้งที่ 63 พ.ศ.2562"คุณธรรมนําครูไทย สร้างเด็กไทยหัวใจซื่อตรง"โดย พล.อ.ประยุทธ์ จันทร์โอชา นายกรัฐมนตรี เป็นประธานพิธีเมื่อวันพุธที่ 16 มกราคม 2562 ณ หอประชุมคุรุสภา
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการกล่าวรายงานถึงวัตถุประสงค์ของการจัดงานวันครู ครั้งที่ 63 ว่า การจัดงานวันครูครั้งนี้ เป็นการบูรณาการความร่วมมือระหว่างส่วนราชการ หน่วยงานภาครัฐและเอกชนมาผนึกกําลังจัดงานวันครู ทั้งในส่วนกลางและส่วนภูมิภาคให้มีความยิ่งใหญ่ เพื่อให้ครูและบุคลากรทางการศึกษา นักเรียน ผู้ปกครอง สถานศึกษา รวมทั้งประชาชนทั่วประเทศ ได้เห็นความสําคัญของครู ในฐานะของผู้ที่มีบทบาทสําคัญ ต่อการสร้างและพัฒนาผู้เรียนให้มีคุณภาพ ทั้งความเก่งและความดี ซึ่งเป็นกําลังคนที่สําคัญของชาติ ในการขับเคลื่อนการพัฒนาประเทศต่อไป และเพื่อจัดแสดงผลงานด้านการศึกษาที่สอดรับกับนโยบายรัฐบาลในรอบ 4 ปี ของกระทรวงศึกษาธิการต่อสาธารณชน
พล.อ.ประยุทธ์ จันทร์โอชา นายกรัฐมนตรีกล่าวว่า รู้สึกเป็นเกียรติและยินดีเป็นอย่างยิ่งที่ได้มาร่วมงานวันครูในครั้งนี้ เป็นปีที่ 63 โดยวันที่ 16 มกราคมของทุกปีเป็นงานวันครู ซึ่งครูคือ ครูของแผ่นดิน ครูของประเทศชาติ ครูของเด็ก และครูของสังคม ครูนอกจากจะมีหน้าที่ผลิตเด็กให้จบการศึกษาไปประกอบอาชีพแล้ว ก็ต้องสอนให้เด็กสร้างความสงบให้สังคม ผลิตคนให้มีงานทํา มีรายได้เลี้ยงครอบครัว รวมทั้งเป็นคนดีมีจิตอาสา ทั้งหมดถือเป็นคุณธรรมที่จะเกิดขึ้น ซึ่งมีส่วนทําให้องค์กรมีความเข้มแข็ง ในขณะเดียวกันก็มีการเผื่อแผ่แบ่งปัน และส่งผลต่อไปถึงการเป็นพลเมืองดีของชาติในอนาคต
ทั้งนี้ หน้าที่ของครูมีมากมายหลายด้าน ทั้งยังเปรียบเสมือนพ่อแม่คนที่สองที่ช่วยอบรมบ่มนิสัยให้ศิษย์มีคุณธรรม และปลูกฝังการมีระเบียบวินัยตั้งแต่วัยเด็ก ทั้งการต่อแถว การรับประทานอาหารให้มีความเรียบร้อย นอกจากนี้ ในยุคแห่งการแข่งขันในทุกพื้นที่ทั่วโลก เช่น การแข่งขันด้านเศรษฐกิจการค้า การเปิดเสรีด้านต่าง ๆ สภาวะแวดล้อมของโลก การผลิตครูจึงต้องปรับเปลี่ยนให้ทันโลกยุคปัจจุบัน จะสอนในรูปแบบเดิมคงไม่เพียงพอ รวมทั้งขอฝากในเรื่องการคิดคํานวณคณิตศาสตร์ การคิดเร็ว และการคิดเลขในใจด้วย
สิ่งที่กล่าวมาข้างต้น ถือว่า “ครู” เป็นผู้มีคุณูปการต่อการศึกษาที่จะสร้างความเจริญรุ่งเรืองของชาติและของโลกใบนี้ รวมทั้งเป็นปูชนียบุคคลที่สังคมควรให้การยกย่องและภาคภูมิใจในครู
ดังนั้น การจัดงานวันครูเป็นเสมือนสิ่งเตือนใจให้ทบทวนถึงสิ่งที่ทําในรอบปีที่ผ่านมา สิ่งใดดีก็ควรทําให้ได้ดีกว่าเดิม หรือมีสิ่งใดที่จะต้องปรับปรุงบ้าง ทั้งนี้ ต้องขอแสดงความยินดีกับครูผู้ได้รับรางวัลทุกคน นับเป็นรางวัลเชิดชูเกียรติที่มิใช่เรื่องง่ายกว่าจะได้รางวัลมา
ในส่วนของรัฐบาลมีความมุ่งมั่นในการปฏิรูปการศึกษา ซึ่งการปฏิรูปก็ไม่ได้หมายความว่า การศึกษาที่เป็นอยู่ในปัจจุบันเลวร้ายหรืออย่างไร แต่ปฏิรูปเพื่อปฏิรูปตนเอง ปฏิรูปเพื่อเด็ก สังคม และประเทศชาติ ซึ่งการปฏิรูปครู ก็คงปฏิเสธไม่ได้ว่าคงไม่ดีเท่าครูปฏิรูปตนเอง เพื่อสร้างความไว้เนื้อเชื่อใจให้กับนักเรียนและผู้ปกครอง ทั้งยังเป็นการสร้างภูมิคุ้มกันที่ดีให้กับเด็กและสังคม อาทิ การเพิ่มเติมความรู้ในห้องเรียนโดยการชั่วโมงลดเวลาเรียนเพิ่มเวลารู้, การถกแถลงแสดงความเห็นในชั้นเรียน เกี่ยวกับประเด็นความรู้จากสื่อ Social Media, การสอนที่เน้นกระบวนการคิดวิเคราะห์ แก้ปัญหา ตลอดจนการเรียนรู้ร่วมกันระหว่างครูกับนักเรียน และส่งเสริมให้เด็กกล้าแสดงออกด้วยการพูดหน้าชั้นเรียนอย่างสม่ําเสมอและต่อเนื่อง
สําหรับการปฏิรูปการศึกษาต้องจัดลําดับปัญหาและปัจจัยที่เกี่ยวข้อง เพื่อหาแนวทางการดําเนินงานและแก้ปัญหา ซึ่งเชื่อแน่ว่าการแก้ปัญหาบางอย่างไม่สามารถดําเนินการให้เสร็จได้ภายในหนึ่งวันหรือหนึ่งปี ทุกอย่างต้องใช้เวลา หรือบางสิ่งอาจไม่เกิดขึ้นในรัฐบาลนี้ แต่อาจเกิดขึ้นในรัฐบาลหน้าก็เป็นได้ ซึ่งเมื่อเวลาเปลี่ยน สถานการณ์เปลี่ยนปัจจัยภายในภายนอกก็เปลี่ยนตาม ดังนั้นจึงต้องช่วยกันหาวิธีการปฏิรูปการศึกษาที่เหมาะสมที่สุด
ในส่วนของการแก้ปัญหาความเหลื่อมล้ําด้านการศึกษาโดยเฉพาะการนําเด็กที่อยู่นอกระบบการศึกษากลับเข้าสู่ระบบการศึกษา เพราะสิ่งเหล่านี้เกิดจากปัจจัยหลายอย่าง บางคนอาจเรียนไม่ไหว บางคนต้องทํางานหารายได้ ดังนั้น การศึกษานอกระบบและการศึกษาตามอัธยาศัยจึงเป็นสิ่งสําคัญ โดยจะต้องเพิ่มสมรรถนะของสํานักงาน กศน. เพื่อยกระดับเด็กและเยาวชนที่อยู่นอกระบบการศึกษาให้มีคุณภาพการศึกษามากขึ้น สําหรับการศึกษาอาชีวศึกษา ก็ต้องพัฒนาให้เรียนอาชีวะแล้วมีงานทํา มิใช่มุ่งเรียนเพื่อใบปริญญาเพียงอย่างเดียวแต่ไม่มีงานทํา โดยต้องมีข้อมูลแนวโน้มความต้องการกําลังคนของประเทศ ตลาดแรงงาน และสถานประกอบการ จึงจะสามารถผลิตคนได้ตรงกับคุณลักษณะในแบบนั้น ๆ ได้
โอกาสนี้ พล.อ.เกษม นภาสวัสดิ์ ครูของนายกรัฐมนตรีกล่าวว่า จําได้ว่าได้สอนนายกรัฐมนตรี เมื่อปี 2514 ซึ่งเข้าเรียนปี 1 โดยตนสอนวิชาคณิตศาสตร์ ที่จํารุ่นนี้ได้เพราะนายกรัฐมนตรีเป็นรุ่นน้องสมัยเรียนที่โรงเรียนวัดนวลนรดิศ ซึ่งบุคลิกของ พล.อ.ประยุทธ์ จันทร์โอชา นายกรัฐมนตรี เป็นคนรูปร่างสูงเด่น พูดจาเสียงดังฟังชัด เมื่อเดินมาในกลุ่มเพื่อนก็จะได้เห็นชัดเจน ส่วนเรื่องการเรียนทั่วไป ปกติจะจดจําเด็กได้ดีใน 2 กลุ่ม คือ เด็กที่เรียนดี และเด็กที่เรียนค่อนข้างอ่อน สําหรับนายกรัฐมนตรีไม่ได้อยู่ในทั้ง 2 กลุ่มนี้ แต่การเรียนก็ไปได้แบบสบาย ๆ หากจะถามถึงบุคลิกของตนที่ลูกศิษย์จดจําได้แม่น คือ “ความเอาจริงเอาจังไม่ยินยอมหรือละเว้น แม้แต่เรื่องความรู้ ระเบียบวินัย”
เป็นปกติของครูที่อยากเห็นลูกศิษย์เจริญก้าวหน้าการได้เห็นว่าลูกศิษย์ทุกคนก้าวหน้าในทุกตําแหน่ง ได้เป็นสุดยอดไม่ว่าด้านใด ก็รู้สึกภาคภูมิใจเป็นธรรมดา และตนก็มีความภาคภูมิใจในตัวนายกรัฐมนตรี เพราะเป็นทั้งลูกศิษย์และเป็นรุ่นน้องโรงเรียนวัดนวลนรดิศ ที่มีความเจริญก้าวหน้าในตําแหน่งสุดยอดของประเทศ และได้ติดตามการทํางานมาตลอด ทั้งนี้มองว่าประสบความสําเร็จ ทําได้ดี รวดเร็ว แม้บางครั้งอาจจะเข้มแข็ง แต่นั่นก็เป็นเพียงบุคลิกของทหาร
การจัดงานวันครู ครั้งที่ 63 พ.ศ.2562 "คุณธรรมนําครูไทย สร้างเด็กไทยหัวใจซื่อตรง"กําหนดจัดขึ้นระหว่างวันที่ 16-18 มกราคม 2562 ณ บริเวณหอประชุมคุรุสภา และบริเวณโดยรอบกระทรวงศึกษาธิการ โดยมีกิจกรรมสําคัญ อาทิ การปาฐกถาพิเศษ หม่อมหลวงปิ่น มาลากุล ครั้งที่ 2 เรื่อง “คุณธรรมนําครูไทย” โดยได้รับเกียรติจากศาสตราจารย์นายแพทย์เกษม วัฒนชัย เป็นองค์ปาฐก, การจัดแสดงนิทรรศการผลงานของกระทรวงศึกษาธิการ เนื่องในโอกาสวันครู ในหัวข้อ “คุณธรรมนําครูไทย สานพลังเครือข่าย สร้างเด็กไทย 4.0” ได้แก่
1) คุณธรรมนําครูไทยประกอบด้วย คุณค่าแห่งศาสตร์พระราชา พาครูสู่ระบบใหม่แห่งการพัฒนา ผลิตสรรหาเพื่อพัฒนาท้องถิ่น รักษาความก้าวหน้าและศักดิ์ศรี ให้มีกําลังใจในชีวิต และเกิดธรรมภิบาลในสถานศึกษา
2) สานพลังเครือข่ายประกอบด้วย สานพลังร่วมพัฒนา การศึกษาพื้นที่พิเศษ อัพเกรดฝีมือชนคนสร้างชาติ เน้นการพัฒนาระบบดิจิตอล สร้างสรรค์หลักสูตรเชื่อมโยงทั้งระบบ ครบด้วยภาคีเครือข่าย
3) สร้างเด็กไทย 4.0ประกอบด้วย สร้างสรรค์นวัตกรรม นําทักษะ ICT มีทักษะผู้ประกอบการ สร้างฐานปรับตัวได้ในสังคมโลก จรรโลงด้วยคุณธรรมรับผิดชอบสังคม
อนึ่ง ในวันเดียวกันเวลา 07.00 น. นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วย พล.อ.สุรเชษฐ์ ชัยวงศ์ และศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ ผู้บริหารฝ่ายการเมือง ผู้บริหารองค์กรหลักและหน่วยงานในกํากับ ข้าราชการ ครู และบุคลากรทางการศึกษา ร่วมพิธีทําบุญตักบาตรพระสงฆ์จํานวน 99 รูป ณ บริเวณสนามหญ้าหน้ากระทรวงศึกษาธิการ และพิธีสักการะพระพฤหัสบดี สักการะพระบรมสาทิสลักษณ์พระบาทสมเด็จพระมงกุฎเกล้าเจ้าอยู่หัว รัชกาลที่ 6 ตลอดจนพิธีบําเพ็ญกุศลอุทิศให้แก่ครูผู้วายชนม์และพิธีบูชาบูรพาจารย์ ณ หอประชุมคุรุสภา
Written byอรพรรณ ฤทธิ์มั่น
Photo CreditPR-MOE one team
Rewriterนวรัตน์ รามสูต
Editorบัลลังก์ โรหิตเสถียร